บอร์ด กทค.หนุน กสทช.คุมเข้มค่าบริการมือถือ 3G/4G
บอร์ด กทค.เห็นชอบคุมเข้มค่าบริการมือถือ 3G/4G คุ้มครองผลประโยชน์ของประชาชนเป็นหลัก
23 มิ.ย. 2559

นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดเผยว่า มติที่ประชุมคณะกรรมการกิจการโทรคมนาคม (กทค.) เห็นชอบตามข้อเสนอของสำนักงาน กสทช.ในแนวทางการกำกับดูแลอัตราค่าบริการโทรศัพท์เคลื่อนที่บนคลื่นความถี่ย่าน 2100MHz หรือ 3G ประเภทเสียง(Voice)ต้องไม่เกิน 82สตางค์ต่อนาที ประเภทข้อมูล (Data) ไม่เกิน 28สตางค์ต่อเม็กกะไบต์
สำหรับในคลื่นความถี่ย่าน 1800 MHz และ 900 MHz หรือ 4G คิดอัตราค่าบริการประเภทเสียงต้องต่ำกว่า 69 สตางค์ต่อนาทีและข้อมูล ไม่เกิน 26สตางค์ต่อเม็กกะไบต์/วินาทีทั้งนี้การคิดอัตราค่าบริการ4จีนั้นต้องคิดการใช้งานที่เกิดขึ้นจริงเป็นวินาทีจะไม่ปัดเศษเป็นนาที
“ปัจจุบันประชาชนใช้โทรศัพท์เคลื่อนที่ในระบบ 3G หรือ 4G การคิดอัตราค่าบริการแตกต่างกัน แต่หากประชาชนไม่ทราบว่าใช้บริการอยู่บนคลื่นความถี่ย่านใดเนื่องจากผู้ประกอบการหลอมรวมคลื่น กรณีดังกล่าวนี้ หากผู้ประกอบการไม่สามารถพิสูจน์ได้ว่า ให้บริการคลื่นย่านใด ให้ถือว่าเป็นการให้บริการบนคลื่น 4G ทั้งความถี่ย่าน 900 และ 1800MHz ซึ่งมีอัตราค่าบริการต่ำกว่าคลื่นย่าน 2100MHz” เลขาธิการ กสทช.กล่าว
ขณะที่แนวทางของกสทช.ที่นำเสนอต่อที่ประชุม กทค.มีเป้าหมายเพื่อคุ้มครองผลประโยชน์ของประชาชนเป็นหลัก ซึ่ง กทค.มีมติเห็นชอบกับแนวทางดังกล่าว แต่ขอให้สำนักงานกสทช.ไปทำความเข้าใจกับผู้ประกอบการโทรศัพท์เคลื่อนที่ทุกราย รวมถึงสื่อมวลชน ในวันที่ 4 ก.ค.นี้ ก่อนนำเสนอให้บอร์ด กทค.ออกคำสั่งบังคับใช้กับผู้ประกอบการต่อไป
นอกจากนี้บอร์ด กทค.ยังมีมติอนุมัติการใช้คลื่นความถี่ 814-819MHz ให้กับสำนักงานตำรวจแห่งชาติ (สตช.) เพื่อนำไปใช้งานวิทยุสื่อสารในระบบแอลทีอี(LTE) หรือ Trunk Radio